A tous ceulx qui ces presentes lettres verront et ourront. Nous, Girard Mareschal, licencie en lois, conseillier de monseigneur le duc de Bourgoingne et lieutenant de noble homme et saige Phelippe de Courcelles, seigneur de Boussellanges, conseillier, escuier trainchant de mondit seigneur le duc et son bailli de Dijon, savoir faisons que, le premier jour de septembre dernierement passe lan mil quatre cens quarante et ung, vint en sa propre personne, par devers mondit seigneur le bailli, noble homme messire Jehan de Chissey, chevalier, seigneur de Buffart et de Saugey. Lequel de son bon grey et propre mouvement renunca, pour lui et pour Guillaume de Ruffey et les religieux abbe et couvent de Cisteaulx, ses consors, entant que faire le povoit, a lappellation quil se disoit avoir emise en la court de Parlement de France a loccasion de certain mandement en forme de cas de recreance que len avoit execute a lencontre de lui, sesdiz consors et leurs officiers, et a la requeste de Jehan Regnauldot des Barres dorsans, et de honnorable homme et saige Perrenot Lesuoley, procureur de mondit seigneur le duc oudit bailliaige, a toute lexecution quil avoit fait faire par vertu dicellui mandement appellatoire par lui et sesdiz consors, releve en ladicte court de France et consentit, icellui chevalier ou nom que dessus, que ledit Jehan Regnauldot, qui estoit es prisons de lui et de sesdiz consors au temps de limpetration des mandemens dont il disoit deppendre ladicte appellation, demourast prisonnier de mondit seigneur le duc es mains dudit monseigneur le bailli ; et aussi que les biens dicellui Regnauldot demourassent soubz la main de mondit seigneur, et que soubz icelle ilz feussent bailliez audit Jehan Regnauldot par inventoire et soubz caucion se mestier estoit. Et a ceste occasion la main de mondit seigneur, qui estoit mise en la justice de Villers appartenant aux dessusdiz consors, en ceste partie fut levee et ostee au prouffit diceulx, pour en joyr commilz faisoient avant ladicte appellation. Et pour proceder au surplus sur la restitution dicellui Regnauldot, prisonnier que dessus, et de ses biens que queroient lesdiz consors dessuz nommez, seigneurs dudit Villers, en la parroiche darconcey, a eulx estre faicte et sur les autres choses que vouldroient dire lesdiz procureur de mondit seigneur, Jehan Regnauldot et lesdiz seigneurs de Villers tant dune part que dautre. Ilz voulsirent mesmement, ledit messire Jehan, que ladicte cause demourast par devant mondit seigneur le bailli ou son lieutenant, pour leur faire parties, oyes, raison et justice sommierement et de plain. Et pour ce faire fut assigne ausdictes parties, jour a Dijon, par devant ledit monseigneur le bailli ou son lieutenant, au samedi apres la saint Denis, quatorziesme jour doctobre lors suigant, a delivrer les parties qui delivrer les pourroit bonnement par droit, ou aultrement les appoinctier par tant quil seroit de raison, veues les choses quelles bailleroient par escript devers ladicte court, cest assavoir chascune delles les siennes concluant a ses fins quinze jours avant ladicte journee. Et aussi fut eslargy jusques a ladicte journee Perrenot Marliens, prisonnier de mondit seigneur, pour les cas dont le chargeoit ledit procureur, comme par le eslargissement appert souffisanment. Pendant lequel temps furent baille par escript de la partie desdiz procureur et Jehan Regnauldot leurs faiz et escriptures, en concluans a leurs fins telles quilz voulsirent eslire. Et de la partie desdiz consors, seigneurs que dessuz, furent aussi baille leurs faiz tendans afin destre absolz de limpetition et demande dudit procureur, et afin que ledit Jehan Regnauldot leur feust rendu et restitue comme leur justitiable, pour en faire justice et pugnition selon lexigence des cas par lui commis et perpetiez, commilz disoient ainsi quil appert par leurs dictes escriptures. Et depuis obtindrent, iceulx seigneurs, deffault et exploit deu a lencontre dudit Jehan Regnauldot ; et au regart dudit procureur furent appoinctiez a oir droit sur une sommiere enqueste qui entre deux seroit faicte par lun des jurez de la court sur les faiz desdictes parties mis par devers ladicte court. Laquelle enqueste depuis fut faicte et parfaicte, et fut tant et si avant procede en icelle cause quelle fut depuis assignee a oir droit precisement a aujourduy, date de cestes sur les proces mis par devers ladicte court, auquel jour se sont pour ce presentez et comparuz judicialement par devant nous en la court dudit bailliaige audit Dijon, cest assavoir honnorable homme et saige Pierre Lesuoley, procureur et en nom de procureur de mondit seigneur oudit bailliaige, demandeur dune part ; et lesdiz messire Jehan de Chissey, chevalier, Guillaume de Ruffey, escuier, Perrenot Marliens et religieuse personne frere Estienne de Chastellandon, procureur desdiz religieux abbe et couvent du monastere de Cisteaulx, deffendeurs dautre part. Lesquelx ainsi comparens nous ont requiz a grant instance que leur voulsissions dire ledit droit. Et pour ce, nous, veues toutes lesdictes esriptures, enquestes, informations et autres choses exhibees en ceste partie tant dune part que dautre, et tout ce quil fait a veoir et considerer en ceste partie, avons dit et disons, par nostre sentence diffinitive, et a droit que lesdiz deffendeurs ont prouve souffisanment leur entention et que ledit procureur na prouve chose qui proffiter lui doige ne nuyre ausdiz deffendeurs. Et pour ce avons absolz et absoillons iceulx deffendeurs de limpetition, poursuite et demande dicellui procureur. Et en oultre avons dit et disons que ledit Jehan Regnauldot, dessus mencionne, doit estre rendu et renvoye ausdiz deffendeurs comme ses seigneurs justiciers, et lequel leur avons renvoye et renvoyons verbalement, par ces presentes, comme leur prisonnier, ainsi quil estoit avant ledit proces encommencie. Et au regart des despens pour ce faiz, actendu quil ne nous a aucunement apparu que ledit Jehan Regnauldot ait fait partie que a la premiere journee, nous nous en taisons et pour cause. En tesmoing desquelles choses, nous avons fait mectre a ces presentes le grant seel de la court dudit bailliaige, faictes et donnees audit Dijon, le samedi apres la translation saint Martin deste, septiesme jour de juillet, lan mil quatre cens quarante et deux [ainsi signe sur le reploy desdictes lettres P. Prevost].